Ek hoop dit gaan sommer baie goed met jou. Ek het agtergekom wie die skuldige is wat die Wiki vertalings betref, en ek is besig om ŉ gedetaileerde e-pos vir hom op te stel. Dankie dat julle vrymoedigheid geneem het om ons te laat weet.
2. As jou gebruikersnaam nog 'n rooiskakel is (dit wil sê, jy het nog geen gebruikersblad nie) of iets soos Gebruikersboksies ens. het nie en jy selde met ander Wikipediane in gesprek tree, of in gesprekke betrokke raak, moet asseblief nie verbaas wees om soos 'n buitestaander behandel te word nie. 'n Rooiskakel is soos 'n I.P.-adres op Onlangse Wysigings: dit laat lede ongemaklik voel - amper soos 'n foto van 'n teddiebeertjie met valstande (want jy kan die persoon nie plaas nie). Dit herinner my baie aan 'n Hollandse uitruilstudent wat Denemarke toe is. Die Dene word van kleintyd af grootgemaak dat swygsaamheid heilig is. Die Hollanders glo - net soos ek - WIE SWYG, STEM TOE. Op haar laaste dag was haar kritiek ook dat die Deense skoliere nooit met haar gesels het nie. Was die Dene nou geskok daaroor: pleks sy het hulle van die begin af gesê! En juis daarom kan ek goed met die Hollanders oor die weg kom. Ek weet hoe hulle dink. Onthou, daar is nie altyd één korrekte waarheid nie, en dit sal hulle jou ook goed laat verstaan. (En onbeskoftheid is soos water op 'n eend se rug by my. Logika oorwin altyd emosionaliteit, maniere en ander sosiale draadwerk. By 'n vulstasie skeel die aangeplakte vriendelikheid van die petroljoggie my nie; jy soek tog net die petrol).
Ek herinner my nog toe ons amper 'n jaar of twee terug gevra is om betrokke te raak by die ander Afrikatale-Wikipedias. Ek en Oesjaar het ons galstene en goudtande uitgebraak. Voyageur en ander het ons onmiddellik tereg gewys (hoewel ek steeds dink dis pêrels vir die swyne gooi; want gou-gou word weer die rassekaart opgehou van die oudkoloniste wat weer by die Afrikatale inmeng - die 1980's het vir my genoeg gewys). En ek haat nie een van hierdie Wiki-lede nie. Trouens, ek soek juis iemand wat die foute in my teorieë uitwys.
Dit is hoe gesels en krities dink werk. Jy hou net voet by stuk of weerlê inligting of verfyn die inligting. So maklik soos dit. Daardie jare van "as niemand my wil hê nie, dan waai ek en kruip agter 'n bos weg en bejammer myself" is verby. By die Afrikaanse Wikipedia is ons nie die elite intellektuele wat in melksalonne sit en nie met die gewone sterflinge daarbuite wil meng nie.
Hoe meer jy gesprekke voer met ander gebruikers (veral innoverende denke is altyd welkom), en betrokke raak, hoe meer gaan mense jou leer ken en meer met jou in gesprek tree. As jy na my gebruikersblad toe sal gaan (asook die gesprekke tussen my en die ander lede, veral ons "buitelanders" Voyageur en JCIV en Jcwf), kry jy 'n onmiddellike opsomming wie ek is. Let wel: die Afrikaanse Wikipedia is NIE Facebook of LinkedIn nie, so jy hoef nie jou woorde te tel of professor-soetjies-poep te speel nie. In 'n plesierige tango trap jy verdompwil dikwels op tone. Ek weet nie wat jou huisadres is nie, so moenie my vanaand in jou sitkamer verwag om jou te vermoor omdat jy my gevoelens gekwets het nie (logika en die rede oorwin emosionaliteit altyd). Wees net blatant reguit. Die Afrikaanse Wikipedia is totaal onafhanklik en word nie deur die staat, politieke party of privaatfirmas omgekoop nie. Trek vir jou 'n boomstomp nader en kom sit langs die vuur. Suidpunt (kontak) 09:46, 9 September 2016 (UTC)